b"\n_START_ARTICLE_\nBamiyan\n_START_SECTION_\nMaantiede\n_START_PARAGRAPH_\nBamiyan sijaitsee Hinduku\xc5\xa1in vuoristossa. Alue kuuluu Amudarjajoen valuma-alueeseen ja sit\xc3\xa4 erottaa Kabulista korkeat vuoristosolat \xc5\xa0ibar ja Unnai. Alueella kulkee yksi t\xc3\xa4rkeimmist\xc3\xa4 Amudarjan ja Indusjoen alueen v\xc3\xa4lisist\xc3\xa4 teist\xc3\xa4 ja niinp\xc3\xa4 kaupunki on ollut pitk\xc3\xa4\xc3\xa4n kaupan keskus. Kaupungin korkeus merenpinnasta on 2\xc2\xa0590 metri\xc3\xa4 ja sen et\xc3\xa4isyys p\xc3\xa4\xc3\xa4kaupunki Kabulista on noin 130 kilometri\xc3\xa4.\n_START_SECTION_\nHistoria\n_START_PARAGRAPH_\nBamiyanin varhaisesta historiasta tiedet\xc3\xa4\xc3\xa4n vain v\xc3\xa4h\xc3\xa4n. Alueelta on l\xc3\xb6ydetty joitakin Ku\xc5\xa1an-valtakunnasta per\xc3\xa4isin olevia kolikkoja ja kiinalaiset l\xc3\xa4hteet mainitsevat sen 500-luvulta l\xc3\xa4htien. Kiinalaiset kutsuivat paikkaa nimell\xc3\xa4 Fan-yen-na tai Far-yanh. Joidenkin tieteilij\xc3\xb6iden mukaan kaupungin nimi keskipersiaksi oli Bamikan. Kiinalainen pyhiinvaeltaja Xuanzang kulki aikanaan alueen kautta ja kuvaili sit\xc3\xa4 buddhalaisuuden keskukseksi. Tuolloin Bamiyanissa oli h\xc3\xa4nen mukaansa yli kymmenen luostaria ja yli tuhat munkkia. Itse kaupunki sijaitsi kalliolla laakson yl\xc3\xa4puolella ja Bamiyanin Buddha-patsaat sijaitsivat kaupungista koilliseen. Xuanzang sanoo paikallisten my\xc3\xb6s puhuneen kielt\xc3\xa4 ja kirjoitusj\xc3\xa4rjestelm\xc3\xa4\xc3\xa4, joka poikkesi Turkestanissa k\xc3\xa4ytetyist\xc3\xa4. Bamiyanin kahden suuren Buddha-patsaan tarkkaa rakennusajankohtaa ei tunneta, mutta ne lienee rakennettu 500-luvun loppupuolella tai 600-luvun alussa. Bamiyanilla oli omat ruhtinaansa, jotka olivat tosin todenn\xc3\xa4k\xc3\xb6isesti l\xc3\xa4nsiturkkilainen kaanikuntan vasalleja. Bamiyanin hallitsijasuku polveutui ehk\xc3\xa4p\xc3\xa4 hefthaliiteista ja he hallitsivat harjoittaen buddhalaisuutta v\xc3\xa4hint\xc3\xa4\xc3\xa4n 700-luvun alkupuolelle. Bamiyanin ruhtinaat k\xc3\xa4yttiv\xc3\xa4t arvonime\xc3\xa4 Sher._NEWLINE_Islam saapui al-Jakubin mukaan Bamiyanin alueelle abbasidikalifi al-Mansurin valtakaudella. Paikallisia hallitsijoita toimi sittemmin merkitt\xc3\xa4viss\xc3\xa4 teht\xc3\xa4viss\xc3\xa4 valtakunnassa. Paikallinen hallitsija nimitettiin esimerkiksi Jemenin kuvern\xc3\xb6\xc3\xb6riksi vuonna 844. Bamiyanissa oli buddhalainen temppeli viel\xc3\xa4 800-luvulla, mutta sen tuhosivat Ya'qub ibn al-Layth al-Saffarin joukot ja sen esineist\xc3\xb6 tuotiin Bagdadiin vuonna 871. Vuosina 1144\xe2\x80\x931212 Bamiyania hallitsivat ghaznavidit, jotka liitettiin Kovaresmiaan 1200-luvun alussa. Pian t\xc3\xa4m\xc3\xa4n j\xc3\xa4lkeen saapuivat mongolit, jotka tuhosivat kaupungin vuonna 1221. Yksi T\xc5\xa1ingis-kaanin pojanpojista sai surmansa kaupungin piirityksen aikana ja kostona t\xc3\xa4m\xc3\xa4 surmasi kaikki sen asukkaat. Historioitsija Djuwaynin mukaan alue oli asumaton viel\xc3\xa4 40-vuotta h\xc3\xa4vityksen j\xc3\xa4lkeenkin. Kaupunki ei en\xc3\xa4\xc3\xa4 koskaan toipunut entisiin mittoihinsa. Nykyinen kaupunki on rakennettu Buddha-patsaiden alapuolelle. Seuraavien vuosisatojen aikana Bamiyania hallittiin tyypillisesti Ghaznista tai Kabulista. Suurmogulien valtakunta hallitsi 1700-luvulle saakka, jonka j\xc3\xa4lkeen Bamiyan on kuulunut Afganistaniin. Kaupungissa k\xc3\xa4ytiin taistelu brittien ja afgaanien v\xc3\xa4lill\xc3\xa4 ensimm\xc3\xa4isen afgaanisodan aikana vuonna 1840._NEWLINE_Taliban valtasi Bamiyanin maakunnan ankarien taistelujen j\xc3\xa4lkeen maaliskuussa 1999. J\xc3\xa4rjest\xc3\xb6 julisti Bamiyanin Buddha-patsaat islamin vastaisiksi ja ne r\xc3\xa4j\xc3\xa4ytettiin maaliskuussa 2001. Talibanin vastaisen Afganistanin sodan alettua my\xc3\xb6hemmin samana vuonna Taliban k\xc3\xa4ytti poltetun maan taktiikkaa ja poltti monet kaupungin rakennukset. My\xc3\xb6hemmin alueelta l\xc3\xb6ydettiin my\xc3\xb6s joukkohauta. Bamiyanin laaksosta ja sen entisist\xc3\xa4 Buddha-patsaista tehtiin Unescon maailmanperint\xc3\xb6luettelon kohde vuonna 2003. Alueen hallinto siirrettiin ulkomaalaisilta joukoilta paikallisille vuonna 2014.\n_START_SECTION_\nV\xc3\xa4est\xc3\xb6\n_START_PARAGRAPH_\nBamiyanin v\xc3\xa4kiluku vuonna 2014/15 oli arviolta 70\xc2\xa0000. Suurin osa asukkaista on hazaroja, mutta Bamiyanin laaksossa asuu my\xc3\xb6s tad\xc5\xbeikkeja. Paikalliset puhuvat persiaa ja pa\xc5\xa1tua. Suurin osa Bamiyanin asukkaista on \xc5\xa1iialaisia ja monet paikalliset ovat eritt\xc3\xa4in k\xc3\xb6yhi\xc3\xa4."